ഗ്രന്ഥപാഠത്തിൽ സൂചിപ്പിക്കപ്പെടുന്നയാളുടെ തന്നെ രചനയെന്നു ഉറപ്പു പറയാവുന്ന ചുരുക്കം പഴയനിയമഗ്രന്ഥങ്ങളിൽ ഒന്നാണിത്. യെരുശലേമിൽ ജീവിച്ചിരുന്ന വിജ്ഞാനപ്രേമിയായ ഒരു യഹൂദനായിരുന്നു ഗ്രന്ഥകാരനായ സിറാപുത്രൻ (ബെൻ സിറാ). കൃതിയുടെ അവസാനത്തോടടുത്ത് (50:27) "സിറായുടെ പുത്രൻ എലയാസറുടെ പുത്രൻ യേശുവാ" എന്ന് അദ്ദേഹം സ്വയം പരിചയപ്പെടുത്തുന്നു. യുവാക്കൾക്കു വേണ്ടി ഒരു വിദ്യാലയം നടത്തിയിരുന്ന ഗ്രന്ഥകാരൻ(51:23), സ്വാർത്ഥലക്ഷ്യമൊന്നുമില്ലാതെ, അറിവ് തേടുന്ന എല്ലാവർക്കും വേണ്ടിയാണ് താൻ എഴുതുന്നതെന്ന് പറയുന്നുണ്ട്(51:25). 

സിറാക്കിന്റെ എബ്രായമൂലം, റബൈനിക സാഹിത്യത്തിലെ ഒറ്റപ്പെട്ട ഉദ്ധരണികൾ ഒഴികെ, നൂറ്റാണ്ടുകളോളം നഷ്ടപ്പെട്ടിരുന്നു. എന്നാൽ പത്തൊൻപതാം നൂറ്റാണ്ടിന്റെ അവസാനം മുതൽ ഇതിന്റെ ഒട്ടേറെ ശകലങ്ങൾ കണ്ടുകിട്ടിയിട്ടുണ്ട്. ഈജിപ്തിൽ പഴയ കെയ്റോ നഗരത്തിലെ ക്വാറൈറ്റ് സിനഗോഗിലെ സംഗ്രഹമുറിയിൽ 1896-നും 1900-ത്തിനും ഇടയ്ക്കു കണ്ടുകിട്ടിയ നാലു ശകലങ്ങളായിരുന്നു ഇവയിൽ ആദ്യത്തേത്. ഇരുപതാം നൂറ്റാണ്ടിന്റെ മദ്ധ്യത്തിൽ കണ്ടുകിട്ടിയ ചാവുകടൽ ചുരുളുകളിലും സിറാക്ക് എബ്രായമൂലത്തിന്റെ ശകലങ്ങൾ ഉണ്ടായിരുന്നു. ഈ കണ്ടെത്തലുകൾ ചേർന്ന്, സിറാക്കിന്റെ എബ്രായമൂലം മൂന്നിൽ രണ്ടോളം ഇപ്പോൾ ലഭ്യമാണ്.

ഗ്രന്ഥകാരന്റെ പൗത്രൻ ഈജിപ്തിൽ വച്ച് ഇതിനെ ഗ്രീക്കു ഭാഷയിലേക്കു പരിഭാഷപ്പെടുത്തുകയും എബ്രായ മൂലത്തിൽ ഇല്ലാതിരുന്ന ഒരു ആമുഖം എഴുതിച്ചേർക്കുകയും ചെയ്തു.

മൂലവും ഗ്രീക്കുപരിഭാഷയും
ഉള്ളടക്കം
കാനോനികത
കുറിപ്പുകൾ